1.  ปัจจัยความเสี่ยง

ความเสี่ยงด้านการตลาดและราคา

บริษัทและบริษัทย่อยดำเนินธุรกิจผลิตและจำหน่ายแผ่นไม้ทดแทนไม้ธรรมชาติเช่นเดียวกันคือ
แผ่นเอ็มดีเอฟ, แผ่นปาร์ติเกิ้ล แผ่นผิวประตูลูกฟัก, แผ่นเอ็มดีเอฟปิดผิว,
แผ่นปาร์ติเกิ้ลปิดผิวและแผ่นไม้พื้นสำเร็จรูป
โดยจำหน่ายให้กับผู้ผลิตและผู้แทนจำหน่ายในอุตสาหกรรมก่อสร้างตกแต่ง,
อุตสาหกรรมผลิตเฟอร์นิเจอร์, อุตสาหกรรมอีเลคโทรนิกซ์ เช่น ตู้ลำโพง
ทั้งตลาดในและต่างประเทศ

บริษัทและบริษัทย่อย มีกำลังการผลิต แผ่นเอ็มดีเอฟ 870,000 ลบ.ม. ต่อปี และแผ่นปาร์ติเกิ้ล
900,000 ลบ.ม. ต่อปี คิดเป็นร้อยละ 39.37 และร้อยละ 31.58
ของกำลังการผลิตรวมของทั้งประเทศ ซึ่งถือเป็นผู้ผลิตรายใหญ่ของประเทศ

ในปี 2555 บริษัทและบริษัทย่อยมีปริมาณขายแผ่นเอ็มดีเอฟ และ แผ่นปาร์ติเกิ้ล ลดลงจากปี 2554
โดยเป็นการลดลงในช่วงครึ่งหลังของปี 2555
เนื่องจากความต้องการสินค้าของตลาดต่างประเทศชะลอตัว
เพราะผลกระทบจากปัญหาหนี้สาธารณะของกลุ่มประเทศยูโร, ความอ่อนแอเศรษฐกิจสหรัฐฯ
และยังมีผลกระทบที่เกิดจากการแข่งขันในตลาดในประเทศ ที่ไม่สามารถส่งออกไปต่างประเทศได้
ทำให้มีการแข่งขันสูงขึ้น และมีผลกระทบต่อราคาขายเฉลี่ยของสินค้า
ทำให้แผ่นปาร์ติเกิ้ลราคาขายในประเทศ และต่างประเทศ ลดลงประมาณ ร้อยละ 1 และ ร้อยละ
5 ตามลำดับ ส่วนแผ่นเอ็มดีเอฟราคาขายในประเทศและต่างประเทศ สูงขึ้นประมาณร้อยละ 7
และร้อยละ 4 ตามลำดับ แต่เนื่องจากปริมาณขายรวมลดลงประมาณร้อยละ 10
ซึ่งทั้งสองผลิตภัณฑ์นี้เป็นรายได้หลักของบริษัทและบริษัทย่อย ทำให้รายได้จากการขายในปี 2555
ลดลงจากปี 2554 ด้วยเหตุผลดังกล่าว และภาวะการการแข่งขันที่รุนแรงนี้จะต่อเนื่องมาถึงในปี
2556 ด้วย

ความเสี่ยงจากอัตราแลกเปลี่ยน

บริษัทไม่ได้มีการทำสัญญาป้องกันความเสี่ยงด้านอัตราแลกเปลี่ยน แต่บริษัทฯ
ได้ติดตามสถานการณ์ในเรื่องอัตราแลกเปลี่ยนอย่างใกล้ชิด และพิจารณาใช้เครื่องมือต่างๆ
ด้านการเงิน
เพื่อรองรับความเสี่ยงในสถานการณ์ผันผวนของอัตราแลกเปลี่ยนที่มีผลกระทบกับบริษัทในขณะนั้นให้มีประสิทธิภาพมากที่สุด

ความเสี่ยงด้านหนี้สูญ

บริษัทฯ มีความเสี่ยงด้านการให้สินเชื่อที่เกี่ยวเนื่องกับลูกหนี้การค้าค่อนข้างน้อย เนื่องจากบริษัทฯ
และบริษัทย่อย มีการขายสินค้าไปต่างประเทศ ในปี 2555 โดยคิดสัดส่วนเป็นร้อยละ 61
ของยอดขายทั้งหมด ซึ่งเป็นการขายโดยการเปิด L/C หรือให้ลูกค้าจ่ายเงินล่วงหน้าค่าสินค้า
ส่วนการขายในประเทศอีกจำนวนร้อยละ 39 ของยอดขายทั้งหมด
เป็นการขายให้กับบริษัทที่มีความมั่นคงทางการเงินสูง มีประวัติการชำระหนี้ที่ดี
เนื่องจากได้ติดต่อค้าขายกับลูกค้าเหล่านี้มานาน
รวมทั้งมีการพิจารณาค่าเผื่อหนี้สงสัยจะสูญอย่างเหมาะสม
มีการติดตามเร่งรัดหนี้สินที่เกินกำหนดระยะเวลาเป็นเวลานาน
นอกจากนี้บริษัทได้ให้ความสำคัญในการพิจารณาให้เครดิตทางการค้ากับลูกหนี้ที่มีความสัมพันธ์ทางการค้ามาเป็นระยะเวลานาน
หรือให้ลูกค้าที่มียอดการสั่งซื้อเป็นจำนวนเงินที่สูง จัดทำหนังสือสัญญาค้ำประกันจากทางธนาคาร
เพื่อเป็นการป้องกันความเสี่ยงได้ระดับหนึ่ง และบางส่วนขายให้กับบริษัทที่มีความเกี่ยวข้องกัน
ดังนั้นบริษัทฯ จึงมีความเสี่ยงจากการที่ลูกหนี้จะไม่ชำระหนี้อยู่ในระดับต่ำ

ความเสี่ยงจากอัตราดอกเบี้ย

บริษัทและบริษัทย่อยมีหนี้สินเงินเบิกเกินบัญชีและเงินกู้ยืมระยะสั้นจากสถาบันการเงิน ณ วันที่ 31
ธันวาคม 2555 เป็นจำนวนเงิน 2,091.98 ล้านบาท กู้ยืมมาเพื่อเป็นเงินทุนหมุนเวียนในกิจการ
อัตราดอกเบี้ยถูกกำหนดตามอัตราดอกเบี้ยของสถาบันการเงินผู้ให้กู้
ทั้งนี้การเปลี่ยนแปลงของอัตราดอกเบี้ยในตลาดที่อาจสูงขึ้นประมาณร้อยละ 0.25
ก็จะทำให้ค่าใช้จ่ายเกี่ยวกับดอกเบี้ยสูงขึ้นประมาณ 5.30 ล้านบาท ตามไปด้วย
ซึ่งมีผลกระทบกับผลกำไรและกระแสเงินสดของบริษัท ซึ่งบริษัทฯ
และบริษัทย่อยได้พิจารณาอย่างรอบคอบ ประกอบกับการหาข้อมูลจากสถาบันการเงินต่าง ๆ
ที่จะทำให้บริษัทมีต้นทุนทางการเงินที่ต่ำที่สุด

ความเสี่ยงด้านจากการที่มีผู้ถือหุ้นรายใหญ่ถือหุ้นเกินกว่าร้อยละ 50

ณ วันที่ 22 มีนาคม 2556 กลุ่มครอบครัวสหวัฒน์, เจริญนวรัตน์, บุญเกตุ และ ชัยพัฒนวณิช
ถือหุ้นในบริษัทรวมกันประมาณร้อยละ 69.99 ของจำนวนหุ้นที่จำหน่ายได้แล้วทั้งหมด
จึงทำให้สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้